b'\n_START_ARTICLE_\nCessna 140\n_START_SECTION_\nCessna 140\n_START_PARAGRAPH_\nCessna 140 ble f\xc3\xb8rst utstyrt med en 85 hk Continental C-85-12 eller C-85-12F luftkj\xc3\xb8lt, firesylinders boksermotor. Det var ogs\xc3\xa5 mulig \xc3\xa5 f\xc3\xa5 flyet levert med 90 hk Continental C-90-12F eller C-90-14F, eller med en sertifisert ettermontering med 108 hk Lycoming O-235-C1._NEWLINE_Denne modellen hadde metallkledd flykropp og ror, og dukkledde vinger._NEWLINE_Cessna 170 var en samtidig modell, sv\xc3\xa6rt lik Cessna 140, men med fire seter og en sterkere motor.\n_START_SECTION_\nCessna 120\n_START_PARAGRAPH_\nCessna 120 var billigversjonen av Cessna 140 som ble produsert samtidig. Den hadde ikke flaps og manglet det D- formede bakre sidevinduet. P\xc3\xa5 dette var batteri, startmotor, radioer, landingslys og navlys ekstrautstyr. I l\xc3\xb8pet av \xc3\xa5rene har eierne utstyrt flyene med stadig mer av dette utstyret, slik at mange Cessna 120 er nesten identisk med 140, bortsett fra flaps. Da produksjonen av Cessna 140A ble startet, stoppet produksjonen av Cessna 120.\n_START_SECTION_\nCessna 140A\n_START_PARAGRAPH_\nI 1949 ble modellbetegnelsen endret til 140A og det ble aluminiumkledde vinger og enkle vingestag i stedet for doble vingestag i V-form. Standard motoralternativ var 90 hk Continental C-90-12F eller C-90-14F. Flyet kunne ogs\xc3\xa5 leveres med 80 hk Continental C-85, C-85-12, C85-12F eller C-18-14F. Hovedhjulunderstellet i fj\xc3\xa6rst\xc3\xa5l ble flyttet ca 10cm (4 tommer) framover for \xc3\xa5 hindre at flyet tippet framover under hard bremsing. Til tross for disse forbedringene falt salget av disse flyene. Cessna 140A produksjonen var kun 7 prosent av den totale 120/140/140A produksjonen._NEWLINE_Det har v\xc3\xa6rt vanlig \xc3\xa5 bygge om flyene til de bedre modellalternativene ovenfor. Endel fly er blitt utstyrt med understellsforlengere for \xc3\xa5 hindre at flyet tipper framover ved bremsing. Det er mulig \xc3\xa5 sette inn kraftigere Lycoming O-320 motor, men det medf\xc3\xb8rte 45 kg vekt\xc3\xb8kning og dramatisk \xc3\xb8ket bensinforbruk. Alle modellene har bensintank p\xc3\xa5 95 liter.'